David ek Golyat | Leson Labib pour zanfan\nZeova ti dir Samyel: ‘Al kot lakaz Zese. Enn son garson pou vin dezyenm lerwa Izrael.’ Alor Samyel ti al kot lakaz Zese. Ler i ti vwar premye garson Zese, i ti mazinen: ‘I bezwen sa enn.’ Me Zeova ti dir Samyel ki i pa sa enn ki pou vin lerwa. Zeova ti dir: ‘Mon vwar sa ki dan leker en dimoun, pa zis sa ki i ete an deor.’\nZese ti anmenn ankor sis lezot garson kot Samyel. Me Samyel ti dir: ‘Zeova pa’n swazir okenn parmi zot. Eski ou annan lezot garson?’ Zese ti dir: ‘Mon annan ankor enn, sa enn pli zenn, David. I deor pe pran swen avek mon bann mouton.’ Ler David ti antre, Zeova ti dir Samyel: ‘Li menm li!’ Samyel ti vid delwil lo latet David e apwent li konman lerwa Izrael.\nPli tar, bann Izraelit ti pe lager avek bann Filisten. Bann Filisten ti annan en gerye ki ti en zean. Sa zean ti apel Golyat e i ti lager pour zot. Tou le zour, Golyat ti vin boufonn bann Izraelit. I ti kriye: ‘Anvoy en zonm ki kapab lager avek mwan. Si i gannyen, nou pou vin zot lesklav. Me si mwan ki gannyen, zot pou vin nou lesklav.’\nDavid ti’n vin anmenn manze pour son bann frer ki ti bann solda dan kan larme bann Izraelit. I ti tann Golyat e i ti dir: ‘Mon pou lager avek li!’ Lerwa Sail ti dir: ‘Ou zis en pti garson.’ David ti reponn: ‘Zeova pou ed mwan.’\nSail ti anvi David i servi son lenz lager me David ti dir: ‘Mon pa kapab lager dan sa lenz.’ David ti pran son fles e al kot larivyer. I ti anmas senk ros e met zot dan son sak. Apre David ti tay kot Golyat. Sa zean ti kriye: ‘Vin isi pti garson. Mon pou donn ou lekor avek bann zwazo ek zannimo sovaz.’ David pa ti per. I ti kriye: ‘Ou pe vin avek en lans ek lepe me mwan mon vin kot ou o non Zeova. Ou pa pe lager avek nou me ou pe lager avek Bondye. Tou dimoun ki la pou vwar ki Zeova i pli for ki en lans oubyen lepe. I pou fer nou ganny laviktwar lo zot tou.’\nDavid ti met en ros dan son fles e anvoy li avek tou son lafors. Avek led Zeova, sa ros ti tap zis lo fron Golyat. Sa zean ti tonm sek ater. Apre bann Filisten ti taye. Eski ou annan konfyans dan Zeova parey David?\n“Pour zonm, i enposib, me i pa leka avek Bondye, parski tou keksoz i posib pour Bondye.”—Mark 10:27\nKestyon: Lekel sa dezyenm lerwa Izrael ki Zeova ti swazir? Ki mannyer David ti defet Golyat?\n1 Samyel 16:1-13; 17:1-54


Dan Lasanble Nasyonal |20 June 2022\nManm i demann gouvernman pour vin pli serye, aplik lalwa pour adres problenm zanfan eran, manke\nBann manm Lasanble Nasyonal in donn zot sipor inanim en mosyon ki pe demann gouvernman pour vin pli serye e aplik lalwa dan bann sitiasyon kot zanfan anba laz pe eran dan bann kominote akoz mank responsabilite paran e osi kot zanfan i raporte manke e plitar ganny retrouve san ki okenn aksyon i ganny pran kont sa ki responsab.\nSete MNA Doyace Porice ki ti table sa mosyon ki orizinalman ti lir konm swivan: “Vi ki pei pe annan bokou problenm avek zanfan ki manke kot lakaz e ki bann zanfan anba laz ki lo semen apre 6er diswar i kapab en fakter, sa Lasanble pe demann paran pour pran zot responsabilite pour asir sekirite e deplasman zot zanfan pli byen e gouvernman pour asire ki lalwa ki adres sa de size i ganny aplike avek efikasite.”\nLer i ti prezant son mosyon e eksplik son rezondet, Onorab Porice ti dir ki i annan pour bi ed gouvernman revwar bann lalwa ki pe kre bokou konfizyon parmi nou pep espesyalman kot i konsern nou bann zenn zanfan e osi paran.\nI dir i annan bokou zenn zanfan ki pe kit lakaz san permisyon ou konsiltasyon avek paran.\nI dir Praslin ek La Digue pa’n ganny eparnye par sa problenm.\n“Parfwa problenm i avek zanfan me parfwa osi problenm i avek paran akoz i annan paran ki pa konn zot priyorite vizavi zot zanfan. Zot soutir labi, kasyet laverite e pa pare pour ekout zot zanfan sirtou zot bann fiy.”\nI dir bann zanfan i annan bokou move frekantasyon e zot les zot ganny antrennen dan bann lenflians ki paran pa kapab bare.\n“Sa mosyon in vin a en moman kot bann madanm dan Lasanble fek diskit lo paran ek zanfan ki pe ganny abize e kot i annan problenm drog ek lalkol, vol, bandisite ek latak lo bann zanfan anba laz.”\nOnorab Porice i dir ki konmela dan sak distrik e sou-distrik kot i annan bann housing estate ki anmenn ansanm plizyer kalite fanmir avek diferan mantalite e fason viv e nou pe vwar bokou lesefer kot zanfan i fer pour zot e serten paran pa pe kapab fer nanryen avek sa bann zanfan.\nOnorab Porice i dir i konn byen sa bann sitiasyon akoz avan vin en manm Lasanble in travay dan plizyer distrik e preski partou i annan sa bann kalite problenm.\nI’n fer resorti ki lontan bann paran ti serye e tre konsernen avek sa ki zot zanfan i fer e zot ti fer sir ki letan 6er diswar i sonnen tou zanfan ti’n fini antre kot lakour. Bann paran sa letan ti annan byennet zot zanfan aker e zot ti fer sir ki zot zanfan ti byen elve e annan respe pour tou dimoun e zot ti gard sa bon relasyon familyal e bon relasyon avek zot bann vwazen. Me konmela i rar kot ou vwar nou bann paran e osi zanfan pe viv parey lontan.\n“Nou konnen ki i annan bokou paran ki travay pandan sa bann ler me sa bann paran pou bezwen vwar sekirite pour zot zanfan pandan zot labsans. Nou pe vwar bokou zanfan ki pe marse lo semen apre 6er kot zot pe osi enterfer dan bann keksoz ki pa konsern zot e zot pe ganny servi pour vann drog, sigaret e zot pe osi aprann vagabonde e paran pa konnen e pa pe ekspekte ki zot zanfan pe fer.”\nOnorab Porice i dir ki bann keksoz ki serten bann zenn zanfan letan zot groupe ansanm dan bann housing estate zot fer i enkrwayab.\nI dir menm si serten paran pe fer zot mye i annan serten pa pe realize ki nou bann zanfan i en bizou pour nou.\nI annan zanfan ki zot paran i travay lotel e sa i fer ki zot travay shift, zot pa kot zot lakour pandan wikenn ek konze e i annan ki zot bann zanfan i konpran sa tre byen me atraver zot frekantasyon avek bann zanfan ki pa responsab zot ganny enfliyanse e zot lespri i sanze.\nI dir ki lontan bann gran paran ti reste kot lakour e pran responsabilite bann zanfan apre lekol e letan zot paran ti al tavay me tousala in sanze aprezan.\nI’n fer resorti ki avan ki mezir neseser i ganny pran avek sa bann paran ki pa pran zot responsabilite, gouvernman e tou bann lazans konsernen zot bezwen fer konsiltasyon avek bann paran e osi ekout konsern sa bann zanfan dan kominote.\nI dir gouvernman i bezwen revwar bann fasilite ki egziste pour asiste bann paran parey daycare, servis childminding apre lekol parmi lezot pour asiste zot avek en landrwa konvenab pour kit zot zanfan.\nI osi annan nesesite pour revwar bann progranm vakans pour pli byen ankadre bann zanfan dan letan vakans.\nLo son kote letan i ti entervenir lo sa mosyon, Onorab Regina Esparon ti fer resorti ki bokou dimoun ki annan larzan pe atir sa bann zenn zanfan dan toutsort kalite vis e abiz zot seksyelman apre donn zot bann gro keksoz materyel ek larzan. Sa i fer ki bokou sa bann zanfan sirtou bann fiy pe absante kot lakour zot paran pour detrwa zour kot zot ganny deklare manke avek lapolis. I dir sa ki pli enkyetan i ki souvan letan zot retournen nanryen pa ganny fer e napa okenn gran swivi konmsi sa i en keksoz normal e akseptab.\nI dir ki fodre bann lalwa ki annan pour fer avek proteksyon zanfan i bezwen ganny revwar.\n“I fer lapenn e regretab ki ziska prezan personn sa bann adilt ki pe abiz nou bann zanfan pa ankor ganny arete e pourswiv pour gard zanfan anba laz kot zot. I’n ler pour aksyon sever ganny pran kont sa bann tel endividi,” MNA Michel Roucou ti fer resorti.\nLo son kote MNA pour Cascade, Philip Monthy, ti fer resorti ki i malere pour konstate ki apre tou sa progre ki nou’n fer pandan tou sa bann lannen ki’n pase e tou sa bann striktir ki’n met anplas kote nou’n al mal?\nMe i dir ki sa responsabilite ozordi i tonb lo gouvernman dizour pour fer keksoz si nou pa anvi retrouv nou avek en zenerasyon zenn ki’n perdi demen. I dir en zefor anplis i bezwen ganny fer e vitman.\nMNA Sylvanne Lemiel lo son kote in demande ki bann madanm dan Lasanble zot pran tou bann sizesyon ek propozisyon ki sorti dan sa deba e anmenn kot gouvernman e bann lazans konsernen pour vwar en solisyon konkret.\nMNA Lemiel in osi demann tou bann zonm dan Lasanble Nasyonal pour zwenn zot dan sa demars pour adres sa bann problenm ki dan bokou ka bann lotorite konsernen i okouran, lekol ek servis sosyal i konnen me selman personn pa pe pran aksyon pour aplik lalway e adres sa bann sitiasyon enn fwa pour tou.\nLer ti’n ariv ler pour vote bann manm ti donn zot sipor inanim sa mosyon.


Minis Finans i adres konsern bann manm lo konteni bidze 2013\nDirizan lopozisyon dan Lasanble, David Pierre, pa ti vote.\nDan son lentervansyon, Minis Laporte i dir ki in ekout atantivman lopinyon ek sizesyon bann manm Lasanble Nasyonal lo bann diferan alokasyon ek konteni bidze ki i ti prezante semenn pase.\nMinis Laporte i dir ki in vreman enpresyonnen par kalite diskisyon ek lentervansyon bann manm e dan son drwa repons in adres bann preokipasyon mazer ki Lasanble Nasyonal konman lavwa lepep in fer resorti.\n«Lepep i rekonnet ki nou bezwen kontinyen mentenir nou bann gen e stabilite ekonomik, kre plis larises si nou anvi anmenn plis prosperite,» Minis ti fer resorti.\nZot in apresye ki nou bezwen satisfer bezwen sosyal nou pep, zot in rekonnet ki nou bezwen gard baz nou lekonomi dan en fason solid pour kapab travers sa tanpet ki lekonomi mondyal pe kontinyen pas ladan.\nMinis Laporte ti dir ki lasanble in montre son lapresyasyon pour bidze 2013 kot gouvernman in met popilasyon o sant devlopman, avek le de pli gro bidze pour lasante ek ledikasyon.\n«Vre in annan bokou defi dan sistenm lasante me kantmenm, sa minister pe touzour rod plis fason pour amelyore anmezir ki gouvernman i donn plis resours me annou aret fer gaspiyaz akoz sa osi ava donn plis resours pour amelyor sa sistenm,» Minis Laporte ti dir.\nMe malgre sa, minis i dir ki nou sistenm lasante pa pou zanmen konparab avek sistenm lasante Letyopi (Ethiopie) parey dirizan lopozisyon i oule fer krwar.\nA sa pwen Minis Laporte ti pran serten endikater pour ilistre e sa ti lesperans lavi Sesel ki 73-an e Letyopi i 59-an, to mortalite parmi zanfan dan sak 1000 pti baba ki ne Sesel i 12 e Letyopi i 52, to vaksinasyon Sesel i 99% e Letyopi i 86%.\nLasanble in osi anvoy en mesaz kler ek gouvernman ki i anvi vwar en lekzekisyon bidzeter pli efikas, pli egal, pli transparan e avek en swivi pli pros par Minister Finans.\nLa minis in donn lasirans lasanble ki son minister i partaz zot vizyon e se pour sa rezon ki tou resaman plizyer mezir in ganny adopte pour adres sa bann pwen :\n• Sa minister in adopte public sector investment programme dan preparasyon bidze 2013 en metod ki prezant progranm lenvestisman gouvernman lo en baz miltianyel\n• Sa minister pou byento adopte sa sistenm programme performance base budgeting – en sistenm ki permet desizyon bidzeter ganny fer avek en meyer prioritizasyon resours bidzeter\n• Sa minister pou entrodwi bann revi depans piblik (public expenditure reviews) e sa pou komanse lannen prosenn avek Minister Ledikasyon ek Minister Lasante e pli tar bouz dan lezot sekter.\nMinis Laporte i dir sa 3 linisyativ i bann sistenm modern dan preparasyon e swivi depans piblik e zot lenplimantasyon pou adres konsern bann manm Lasanble Nasyonal e met labaz pour sa meyer service delivery ki zot in koz bokou lo la.\nAnkor lo sa size service delivery Minis Laporte i dir sa i en gro problenm dan tou minister e li osi i pa satisfe e ki sa mank lorganizasyon e kordinasyon dan bann minister pa devret vin problenm manm piblik.\nI ti lans en lapel a tou bann travayer gouvernman pour kiltiv en latitid pli profesyonnel akoz dimoun i pey taks e zot merit bann servis pli o nivo.\nKonsernan lenplimantasyon proze dan bann distrik, Minis Laporte i dir i pou sizere ki dan preparasyon bidze pour lannen prosenn i annan plis kordinasyon ant Minister Finans, Komers ek Lenvestisman, Minister Litilizasyon Later ek Labita, lotorite distrik e bann manm Lasanble.\nLasanble in met bokou lanfaz lo mank lefikasite dan sistenm welfer enkli Lazans pour Proteksyon Sosyal e demande ki i annan en revizyon dan fason ki benefis serten progranm i ganny kalkile.\nMinis i dir i rekonnet konpleksite zesyon sistenm welfer e in sizere alor ki reprezantan lasanble i zwenn avek Management Agency for Social Protection pour ed sa lazans pli byen konpran preokipasyon popilasyon tel parey labi sa sistenm e osi pran an kont sizesyon bann manm lasanble.\nKonsernan lasistans sosyal anba Family Support Programme, Minis Laporte in dir ki Minister Finans, Komers ek Lenvestisman pa’n propoz okenn logmantasyon akoz sa i ganny deside atraver en polisi spesifik me prenan kont demann lasanble, son minister pou sizer avek departman zafer sosyal pour osi konsider en azisteman dan sa lasistans pour anmenn li anliny avek minimum wage an Zilyet 2013.\nDrwa travayer Seselwa i en lot pwen ki manm lasanble in fer sorti tre for dan bann deba e Minis Laporte i dir ki lasanble in ase balanse dan son deba lo sa size kot lo en kote manm in rekonnet ki nou bezwen kontinyen depan lo travayer etranze dan serten sekter me lo lot kote zot in osi demande ki i annan plis proteksyon pour travayer Seselwa.\nMinis Laporte ti asir lasanble ki gouvernman pe deza pran sa size tre o serye.\nEn lot size ki bann manm in fer sorti tre fortman i konsern sipor pour sekter lagrikiltir ek lapes. Serten manm i krwar sa 2 sekter ti’n devret ganny enpe plis sipor. Minis i dir fodre rekonnet ki sa 2 sekter i deza pe zouir bokou benefis ki enkli parmi lezot: pa pey okenn taks lo materyo ki zot servi, zot pa pey GST e byento zot pa pou pey VAT, e zot osi ganny ranbourse aplen zot depans lo karbiran.\nLogmantasyon saler i en lot pwen deba ki lasanble ti divize lola e Minis Laporte ti remersye bann ki’n konpran akoz sa logmantasyon pa pou pran lefe pli boner e akoz gouvernman pa pe kapab donn en pli gro logmantasyon. I ti osi lans lapel avek sekter prive pour swiv legzanp gouvernman e donn son bann travayer menm logmantasyon.\nMinis i dir ki i kontan vwar ki lamazorite manm lasanble in inanim dan lentrodiksyon sa corporate social responsibility tax.\nAn sa ki konsern nesesite pour evit frod ensi ki posibilite kot distrik ki napa biznes i riske pa benefisye, Minis Laporte ti eksplike ki sa pa pou arive akoz gouvernman pe travay lo bann guidelines menm si bann biznes pou annan serten liberte lo kwa ki zot kapab fer. Sa bann guidelines pou vin piblik byento.\nMinis Laporte ti osi reponn plizyer kestyon an sa ki konsern bann lantrepriz lazans piblik.\nLo kestyon Sepec ek nou bann tankers, Minis Laporte i dir tou siny i montre ki marse enternasyonal pour bann tankers pou reste difisil parey lekonomi mondyal e gouvernman i deza an negosyasyon entans pour renegosye det lo sa bann tankers ki ekspekte amelyor cash flow Sepec e si sa pa ase gouvernman ava konsider lezot opsyon.\nLo size Air Seychelles, Minis Laporte ti fer kler ki gouvernman ni an 2013 ni alavenir pa pou donn okenn sibvansyon operasyonnel sa lakonpannyen aeryen nasyonal.\nSwivan en kestyon lo sa 13 lantrepriz ki zot kont pa annord, Minis Laporte ti dir ki lefe ki sa bann kont pa annord pa vedir i annan frod. I ti dir ki i posib ki sa bann lakonpannyen an kestyon pa’n ganny odite ou finalize aler e sa i pa aseptab. I ti dir i swete ki par lafen 2013 sa bann lorganizasyon ava ganny met annord.


COVID-19: Minister Loustau-Lalanne's response to PNQ in National Assembly, 23 March 2020\nPrivate Notice Question – Hon Wavel Ramkalawan:\n“Etan donnen ki nou pei Sesel, parey lezot pei pe fer fas avek danze COVID-19 e ki son lenplikasyon i serye pour tou sekter nou lavi, dan lespri solidarite e avek bi anmenn nou pep ansanm par ganny bon lenformayson, eski sa bann Minister spesifik, savedir Lasante, Tourizm, Finans, Komers, Ledikasyon ek Lagrikiltir, i kapab donn Lasanble dernyen mezir ki zot pe pran, sitiasyon aktyel, zot analiz, stratezi ek prozeksyon, afen ki Seselwa i ava pli byen prepar zot lekor pour tou evantialite?”\nTou dimoun ki a l’ekout\nMsye Speaker, sitiasyon sa pandemi par sa nouvo Viris Corona i dinamik e i pe sanze dezour an zour.\nSa maladi i en maladi serye e dan serten ka i menm fatal.\nDepartman lasante in fer en travay formidab pour kit nou azour avek tou bann lenformasyon konsernan bann dernyen devlopman.\nNou’n deza ganny bokou lenformasyon lo bann statistik avek Konmisyonner Lasante Piblik ek son tim.\nOzordi, nou konn tre byen konbyen ka ki’n konfirmen, kote zot sorti, kote zot ete e ki pe arive avek zot. Nou annan 7 ka konfirmen. Trwa Seselwa ek kat etranze. 3 zonm ek 4 madanm. Zot laz i varye ant 20 an ek 67 an.\nNou osi konn byen konbyen ki dan karantenn e ki zot pou reste laba pour 14 zour, si zot pa devlop sentonm. Nou konnen osi ki I annan bokou ki an karantenn dan lakour pour 14 zour apre ki zot in ganny kontak avek sa bann dimoun kin teste pozitiv. Ziska yer le 23 mars ti annan 129 dimoun dan karantenn:\n• 11 Perserverance\n• 13 Maison De Football\n• 53 Berjaya Beau Vallon Bay\n• 52 Karantenn dan lakour\nYer Lendi le 23 Mars, Konmisyoner Lasante Piblik in deklar en irzans lasante piblik e dapre lalwa, sa i permet li, lo non lasosyete, servi tou bann resours neseser pour adres sa pandemi dan nou pei. I dan sa konteks ki dezorme Lotel Berjaya Beau Vallon Bay inn ganny rekizisyonnen dan en fason legal koman en sant karantenn ofisyel. Fodre dir ki Berjaya Group in korper byen avek nou e inn konpran rezonnman deryer sa desizyon. Pou sa nou remersye zot. Evantyelman, nou pou transfer tou dimoun ki dan karantenn laba akoz i pli fasil pour zer zis en landrwa karantenn.\nBann mezir ki nou’n pran ziska prezan zot fokalize lo:\nPremyerman, anpese ki ankor plis dimoun kin enfekte zot antre dan Sesel. Nou’n legalman anpes vwayaz andeor Sesel pour tou Seselwa e tou etranze ki sorti dan en rezyon kot lenfeksyon i o, pa annan drwa antre Sesel.\nDetrwa sa bann pei i bann pei Eropeen, Leta Zini Lanmerik, La Sin, Iran, Ostrali e serten lezot pei Lazi. Sa Lalis in pibliye.\nDezyenmman, nou’n met dimoun (Seselwa koman etranze) ki’n antre dan Sesel dan karantenn si zot inn kapab ganny enfekte me zot pankor devlop sentonm.\nNou’n met serten dimoun dan karantenn apre ki zot in ganny kontak isi Sesel ek en dimoun ki’n teste pozitiv.\nTrwazyenmman, nou’n izol bann dimoun ki annan sentonm sa maladi, teste zot e donn zot tretman si i neseser. Nou’n idantifye lopital Anse Royale (dabor) ek Lopital Perseverans (answit) koman sa 2 sant izolasyon e tretman.\nBann diferan spesyalis ek eksper dan lasante in zwenn ansanm pour etabli bann protokol kler e konplet lo ki mannyer zot pou azir dan sak sitiasyon, pour okip bann diferan pasyan malad.\nTretman bann pasyan par bann dokter i baze lo en oriyantasyon (oubyen guideline) prodwi par Lorganizasyon Mondyal Pour Lasante, adapte spesifikmman pour Sesel.\nFormasyon neseser in fer pour tou bann group e endividi ki ti bezwen plis konesans e « skill » pour donn swen bann pasyan.\nKatriyenmman, nou’n promouvwar bann mezir distansasyon sosyal pour redwir risk transmisyon sa maladi lokalman dan nou kominote.\nSe pour sa rezon mezir in pran pour ferm bann lekol e anpes bann gran rasanbleman dimoun. Dimoun in konpran sa tre byen e laplipar pe korpere.\nSenkyennman, nou’n met en kantite lanfaz lo donn medya e tou piblik, lenformasyon ki kler, korek e konplet. Nou’n fer konferans de pres souvan, annandeler de fwa par zour.\nNou’n etabli lalinny telefonn 141 pour donn piblik lenformasyon spesifik lo sa maladi e lo bann servis ki asosye ek sa maladi. Sa servis i inonde toulezour avek bokou dimoun ki pe rod lenformasyon.\nNou’n fer en kantite kominikasyon promosyon lasante, atraver tou medya.\nI menm annan sanson edikatif ki dimoun in servi zot prop linisyativ pour konpoze lo sa viris.\nDimoun in ganny bokou lenformasyon lo ki mannyer sa viris i transmet e ki zot devret fer pour kas sa lasenn transmisyon.\nNou, nou bezwen reste ini, reste solider ek kanmarad e fer sir ki nou pratik bann mezir rekomande par Lotorite Lasante, pour protez nou lekor, protez nou fanmir, protez nou vwazen e protez nou sosyete.\nSitiasyon tourizm viz a vi COVID-19:\nAn se moman, (sif 23 mars 2020,) in annan 192 pei lemonn ek teritwar, avek in total plis ki 380,000 dimoun kin atrap sa viris COVID-19 e lerop in ganny deklare koman nouvo ‘epicenter’\n• Pei lerop ki’n ganny enfekte I annan 55 an total\n• Nou 4 marse prensipal lerop, Lafrans in annan 16,018 ka\n• Lalmanny in annan 24,873 ka\n• Langleter in annan 5683 ka e;\n• Itali I annan 59,138 ka.\nZiska dezyenm semenn Mars laplipar lotel ti ankor per fer ase byen.\nTou ‘cancellation’ e ‘postponement’ ti ankor en nivo rezonab. Me lotel ti pe fer resortir ki nouvo booking pa pe antre.\nDepi ki sesel in frenm son lafrontyer avek vwayazer eropeen, nou’n vwar ki sif larive tourism in tonbe drastikman e nou ekspekte sa i kontinyen anmezir bann lezot pei I frenm zot lafrontyer e bann lankonyen aerien I redwir ouswa aret zot bann servis.\nSTB in fer en sondaz pou regard lenpak lo bann letablisman touristik. Dan sa survey ki ti ganny fer padan weekend e yer lendi le 23 Mars, 72 letablisman in reakte.\n• Bann letablisman kin ranpli sa form,71% i guesthouse ek self catering, 7% i gran lotel, 13% pti lotel, 1% lotel mwayen e 3 % villa deliks e 6% i bann accommodation flotan.\n• Sa 72 letablisman i reprezant 866 lasanm an total e tou ‘occupancy’ pour sa bann lasanm pou sa 866 lasanm i 19%\n• 2367 ‘cancellations’ ant 25 fevriye ek 23 mars in ganny rikorde\n• Valer total sa bann booking ki’n ganny anile ziska prezan i vo 3.8 milyon Dollar Ameriken\n• Sa 72 lestablisman in rikord 215 ‘postponement’ bann booking pou plitar dan lannen\nPou bann diferen lakonpanyen aerien ki pe deservi sesel, lenformasyon lo zot servis i sanz souvan. Statistik 23 Mars i montre:\n• Qatar Airways - tou vol inn ganny sispann depi 23 Mars Ziska 31 Me 2020\n• Sri Lankan Airlines - pour le moman selman vol depi 18 Mars ziska le 27 Avril 2020 inn ganny sispann, eksepte 28 Mars 2020.\n• Air Mauritius - tou vol depi 20 Mars zika 28 Avril 2020 inn ganny sispann\n• Condor - vol 25 Mars ek 28 Mars i ankor lo schedule pou repatriy viziter e apre sa tou larestan vol inn ganny sispann ziska 19 Avril.\n• Turkish Airlines - depi le 23 Mars, tou son vol inn ganny sispann ziska le 13 Avril\n• Kenya Airways - apartir 26 Mars tou vol pou ganny sispann\n• Ethiopian Airlines - anil tou vol Lendi, merkredi ek Vandredi depi 18 Mars 2020, ki fer i reste 4 vol par semenn.\n• Air Austral - tou vol apartir 27 Mars ziska 12 Avril 2020\n• Emirates - tou vol inn ganny sispann aparti le 25 Mars 2020, me Selman I annan vol repatriasyon.\n• Air Seychelles - vol pou Sid Afrik inn redwi pou vinn 3 fwa par semenn, Mumbai inn ferme pou 7 zour aparti Dimans e Moris inn ferme pour en semen\nPour lares, nou pa ankor resevwar lenformasyon avek zot.\nPou sa dezyenm kar lannen, Bord Tourizm an se moman pe travay lo en plan pou ankouraz bann servis touristik local pou donn bann loportinite vakans nou Seselwa. I enportan note ki a sa pwen sa plan pa pou marse deswit an vi ki i annan restriksyon enpoze pou rezon lasante an term mouvman piblik, me depandan ki manyer keksoz i evolye i a kapab vin en lot sours sipor pou nou bann servis touristik e sirtou letan ki nou pe esper nou bann lezot marse rekouver.\nZot osi pe travay lo en plan pou relans sesel lo nou bann marse pou sezon liver 2020 an esperan ki keksoz in amelyore.\nLo kote Departman tourizm, i anann en reprezantan ki asiz lo komite Integrated Disease Surveillance Response ki responsab pour pran desizyon lo mezir ek aktivite ki lotorite lasante piblik i devret pran konsernan covid 19. Sa reprezantan i pas lenformasyon ant nou departman ek Departman Lasante e travay pour asire ki i annan bon komikasyon lo bann travel advisories.\nEnn parmi bann desizyon kinn ganny pran se pou met restriksyon lo vwayaz dan bann pei afekte tel ki lasin, iran sid kore, itali e tou resaman lespany. Travay i kontinyen pou nou revwar sa lalis kan sitiasyon i develope. Pou osi ranforsi border security, desizyon inn osi ganny pran pou ferm sezon kroizyer boner anvi la kantite pasaze ki en bato kroizyer i anmenen a la fwa, ki vreman bokou.\nAn respons avek desizyon departman lasante pou evit ban grann rankont e travay anver social distancing, noun postpone en gran konferans internasyonal (UNWTO) ki ti pour ganny fer sa mwan. Noun osi kansel ban meeting publik ki ti pou ganny fer pandan bann semenn ki pe vini.\nAn term bann lezot akitivite ki nou pe fer, noun organiz training pou tou bann staff lo bann bon pratik pou protez zot kont COVID-19. Nou pe osi travay avek Departman lasante pou organiz training pou bann staff dan bann lestablisman touristik.\nNou pe kontinyelman distribye ban lenformasyon konman posters, video e travel advisories kot bann letablisman touristik. E nou pe osi reponn bann demann pou lenformasyon ki sorti kot bann letablisman touristik osi byen ki bann kliyan a letranze.\nDepartman tourizm pe osi ankoraz bann biznes tourizm pou silvouple ranbours bann kliyan ki pe kansel zot vizit, san sarz zot en cancellation fee. Sa i ava donn zot loportinite pou re organiz zot vizit kot nou apre ki sa sitiation inn resourd e ede gard en lanvironman konfyans ant nou destinasyon e nou ban kliyan.\nKoman en manm Lorganizasyon Enternasyonal pour laviasyon Sivil (ICAO), Lotorite Laviasyon Sivil Sesel (SCAA) I bezwen respekte serten lobligasyon e swiv serten prosedir pandan bann lenstans kot I annan bann ka dirzans dan lemonn. Dan ka sa pandemik COVID-19, SCAA in bezwen reviz tou son bann mezir ki an plas e ranforsi bann zefor dan lentere lasante piblik. Bann nouvo mezir inn ganny gide par bann pratik ek standar ki ganny rekomande par ICAO, ki annan pour fer avek bon preparasyon ek zesyon dan lenstans kot lasante piblik i dan en leta dirzans atarver lemonn.\nMezir pour sekirite e proteksyon lasante:\n1. Bann mezir prekosyon kin ganny met an plas pour bann travayer erport i enkli;\na. Lenstalasyon bann masin otomatik otour erport e dan bann lofis SCAA ki met a dispozisyon kliyan ek travayer dezenfektan pour zot lanmen\nb. Bann travayer ki enterakte direkteman avek kliyan in ganny lekipman neseser, tel ki mask ek legan, sa in vin swivan gidans Departman Lasante\nc. Provizyon pe ganny fer pour donn lasistans adisyonnel ladwann ek imigrasyon\nd. Ogmant zefor pour sansibiliz tou bann travayer SCAA ek bann lezot dimoun ki travay erport lo lenportans gard en bon lizyenn an linny avek konsey lotorite lasante piblik.\n2. Progranm pour netwayaz e dezenfeksyon bann landrwa piblik lo erport.\nDepartman Lasante in donn formasyon bann travayer SKYCHEF lo lafason zot pour netwaye e dezenfekte bann avyon e bann lezot landrwa relevan lo erport.\nSeksyon ki zer terminal erport (SCAA) pe travay an kolaborasyon avek bann zofisye lasante ki lo duty, pour asire ki bann viziter ek rezidan I ganny dirize dan landrwa apropriye pour verifye e tyek zot tanperatir.\nSCAA pe al aste e enstal bann camera ‘thermal’ (ki donn en lendikasyon lo tanperatir lekor) pour ranplas bann ki deza la, kot VIP lounge, kot pasaze ki an ‘transit’ e kot terminal domestik.\nSCAA in entansifye kanpanny pour ankouraz en o nivo lizyenn parmi son bann travayer ek lezot servis lo erport, Mahe e Praslin.\nSCAA ti depi byen boner pe angaz li avek lotorite lasante piblik ek Departman Lasante. Zot gidans in primordyal dan desizyon lo ki mezir lotorite pe met an plas. Le 2 Mars 2020 SCAA ti zwenn avek Komisyonner Lasante piblik dan en rankont formel pour diskit sa size dan en fason pli profon. Lofis responsab pour zestyon lasante kot SCAA i touzour an kontak avek lotorite lasante piblik pour kontinnyelman reste azour avek sitiasyon COVID-19.\n• SCAA i reste an kontak avek tou bann biznes lo erport ek bann lanniy aerien ki deservi nou larout pour fer sir ki zot reste azour avek bann mezir ki pe ganny entrodwir e pour redwir risk lentrodiksyon e propagasyon sa viris sesel.\n• SCAA in aret tou bann voyaz ofisyel par son bann travayer pour sa prosen trwa mwan, an linny avek direktiv Prezidan Faure.\n• SCAA in ranvoy plan pour lenplimentasyon bann nouvo sarz kin ganny revize\n• SCAA pe fer en analiz lo lenpakt finansyel lo lorganizasyon e osi lenpakt enkonomik lo lendistri aviasyon.\nRedwir bann gran rankont, apard bann ki bezwen ganny fer dan bann ka eksepsyonnel.\nLo kote Lotorite Por, zot pe ferme lakse por pour bann leisure boats ki oule vin Sesel tanporerman. I annan in kantite gro yachts ki pe demann permisyon pour zot vin Sesel e anvi sa sitiasyon, nou pa kapab les zot antre dan pei.\nAn sa ki konsern Finans, swivan bann deryen devlopman konsernan viris COVID-19, Minister Finans an koloborasyon avek son bann partner in komans reviz sitiasyon lekonomi pou 2020. Sa prozeksyon nou « worst-case scenario » i endike ki kwasans lekonomi pou lannen 2020, (Real GDP Growth), pou desann pou ariv 10.8% negativ konpare ek 3.5% kwasans ki tin ganny prozekte pou Bidze 2020. Dan sa nouvo bidze nou pe espekte en deficit dan plas en sirplis balans primer 2.5% ki tinn prozekte en Oktob pour lannen 2020.\nLenpak imedya sa viris i byensir dan sekter Tourizm, ki pilye lekonomi. Konpare ek en kwasans 5% ki ti ganny prozekte, nou pe predir ki sa kwasans dan sa sekter pou redwir par 50 poursan. Sa ti de semenn pase. Sa i atribye prensipalman dan en besman dan larive pandan dezyenm ek trawzyenm kar lannen, avek lespektasyon ki keksoz pou redrese pandan katriyenm kar. Nou pe prozekte prezan en bes 64% dann nonm viziter ek reset tourizm.\nSekter prensipal ki pou ganny plis afekte i sekter ‘Lakomodasyon ek servis manze’. Sa pou annan reperkisyon dan lezot sekter relye enkli ‘Servis sipor ek ladministrasyon’, 'Wholesale and Retail' ek sekter ‘Transportasyon’.\nSepandan, nou espekte lezot sekter pou annan lezot aktivite ki pou siport kwasans. Sa i sirtou dan sekter 'Lenformasyon ek Telekominikasyon’, 'Lasante', ‘Lapes’ e 'Lagrikiltir'. Sitiasyon krawsans dan lezot sekter, espesyalman dan sekter ‘Finasyel ek Lasirans’ i reste dan lensersitid.\nParey Prezidan Faure in anonse Vandredi pase, nou pe amenn en kantite nouvo mezir ki pe ganny met an plas avek bi gard lekonomi vivan pandan ki nou pe fer fas avek sa kriz global, ki pou asire ki na pa anplwaye ki pou perdi zot job e ki osi na pa biznes ki pou ferme en rezilta sa pandemic. Minister Finans pe finaliz en nouvo bidze ki mwan mon pou anmenn devan Lasanble Mardi 31st Mars 2020.\nPandan letan normal, konsomasyon prodwi ek servis i anmenn developman dan reveni, profi ek tax bann biznes. Sa i gradyelman ogmant saler ki en retour vedir ki dimoun i annan plis larzan pou depanse lo konsonmasyon prodwi ek servis ankor. Dan Sesel laplipar reveni nou gannyen pou prodwi ek servis i aktyelman sorti dan sekter tourizm ki reprezant 25% GDP. Si sa reveni tourizm i ganny tire nou pou remark en rediksyon dan konsonmasyon. En resilta, sa pou kapab develop dan en resesyon katastrofik.\nBi sa bann mezir ki noun met an plas i pou fer lekonomi kontinnyen fonksyonen. Pou minimiz risk e kit ase larzan dan sirkilasyon. Nou osi bezwen ankouraz prodiksyon lokal parey lagrikiltir ek lapes. Pour sa rezon nou enplor tou dimoun pou reponn sa lapel e kontinyen travay ansanm.\nSa bann mezir enkli:\n• Garanti saler tou anplwaye dan sekter prive pou mwan Avril, Me e Zen pou ganny peye par gouvernman atraver en striktir kin ganny met an plas pour analiz bann demann.\n• Pou napa okenn “redundancy”\n• Gouvernman pou ogmant bidze Lazans Proteksyon Sosyal pou ki zot kapab asiste dimoun ki ganny afekte\n• Gouvernman pou osi ogmant Bidze “Unemployment Relief Scheme” (URS)\n• Avek lasistans bann labank komersyal, repeyman loan pou kapab ganny redwir pour en peryod 6 mwan dan ka eksepsyonnel\n• Lo kote biznes, tou lobligasyon taks ki peyman I tonm an mwan Mars pe ganny anvoye ziska Septanm 2020.\n• Lobligasyon taks “Corporate Social Responsibility Tax”, “Tourism Marketing Tax”, e “Business Tax” pou mwan Avril, Me, e Zen pou osi ganny anvoye ziska Septanm 2020.\nSTC lo son kote pe kontinyen monitor son stok pou bann prodwi esansyel pou fer sir ki napa en mankman sa bann komodite. STC in fini konmans pran mezir pou ogmant son stokaz lo san bann prodwi esansyel.\nMsye Spiker, an se moman nou pe finaliz revizyon dan bidze 2020 ki pou ganny prezante ek Lasanble Nasyonal Mardi le 31 Mars 2020.\nAn sa ki konsern Minister Ledikasyon e Resours Imen, depi ler lenformasyon inn ganny donnen sa Minister in formil en plan prevansyon e preparasyon an kolaborasyon avek Departman Lasante ek DRDM.\nPlan lo nivo prevansyon e preparasyon i konpri:\n• Sesyon sansibilizasyon avek tou bann “School Health and Safety Committee” ek reprezantan lenstitisyon edikasyonnel ek staff headquarters ki ti ganny fer vandredi le 13 mars. Bi sa sesyon sete pou ekip bann partisipan pou zot pli byen kapab sansibiliz bann staff ek etidyan dan zot lenstitisyon respektiv.\n• Distribisyon ‘posters and leaflets’, (print and digital) pour ledikasyon ek lenformasyon dan bann lenstistisyon edikasyonnel, enkli head quarters.\n• Sesyon sansibilizasyon lo nivo lekol pou etidyan ek staff avek sipor ‘school health nurse ek public health officers’dan zot distrik respektiv.\n• Sansibilizasyon bann ‘Cleaning Agencies’ ki pe donn servis bann lenstitisyon edikasyonnel’ enkli bann ki travay dan Head Quarters. Pour note Msye Spiker, sa sesyon ti ganny fer Merkredi le 18 Mars.\n• Ranforsi ledikasyon lizyenn an linny avek direktiv Departman Lasante.\n• Asir fasilite ek provizyon saniter adekwat lo nivo tou lenstitisyon.\nSwivan desizyon Lotorite Lasante Piblik ek DRDM lo fermtir lekol dimans 15 mars pou en peryod de semenn, Minister Ledikasyon ek Devlopman Resours Imen inn met anmars son plan pour siport ledikasyon bann zanfan pandan sa letan ki zot dan lakour. Provizyon kinn ganny fer i enkli resours dapre progranm letid kinn ganny prepare par zofisye minister ledikasyon an kolaborasyon avek serten ansennyan e osi resours siplemanter, kinn ganny poste lo website sa minister. Fodre note ki annan serten lekol kinn pran linisyativ pou prepar serten materyo edikasyonnel pou zot bann etidyan.\nSa bann materyo ti ganny distribye avek paran bann etidyan kot zot lekol respektiv zedi 19 ek vandredi 20 mars ant 8 er bomaten e 3 er apre midi. Sa lenformasyon ti ganny donnen dan en konferans lapres Merkredi le 18 Mars e osi atraver mesaz lo radyo e lo zournal Nation.\nMinister Ledikasyon ek Devlopman Resours Imen i oule fer resorti ki rikord lo lakantite paran kinn vinn sers bann resours pou zot zanfan i ankourazan. Sa i montre ki paran i konsernen avek ledikasyon zot zanfan e osi i en lendikasyon ki zot pe onor zot lobligasyon e sa partenarya baze lo en responsabilite partaze.\nZofisye Minister Ledikasyon ek Devlopman Resours Imen pe kontinyen poste resours adisyonnel lo son website. Swivan dernyen lanons ofisyel par Presidan Danny Faure vandredi le 20 Mars, ki tou “Day Care Centres”, Child minders, lekol primer, segonder ek bann sant profesyonnel pou reste fermen pou en period endefini (ziska nouvo lord) sa minister pe kontinyen travay pou soutenir resours odela 15 zour. Sa minister pe osi konsider lezot opsyon an kolaborasyon avek son bann partener (SBC radyo ek televizyon).\nAn sa ki kosern bann sant profesyonnel zot inn met an plas en plan ki enkli en progranm letid adapte pou ki bann etidyan i kontinnyen zot laprantisaz dan lakour. Sa i konpri bann resours dapre zot progranm letid. Bann etidyan i annan kontak direk avek zot bann lenstitisyon atraver zot sistenm kominikasyon ki an plas dan sak sant profesyonnel.\nLo nivo sanitasyon, sa minister pe kontinyen antreprann travay amelyorasyon dan bann lenstitisyon edikasyonnel.\nSi i annan nesesite minister ledikasyon pou bezwen revwar e reaziste son kalandriye skoler pou minimiz lenpak negativ lo laprantisaz bann etidyan.\nLo bann legzanmen enternasyonnal, Minister pe reste an kontak avek sa bann lenstitisyon enternasyonnal (Cambridge, AAT, City and Guilds) e pou swiv zot gidans.\nAn sa ki konsern legzamen ki ti pou fer an Me/Zen 2020, Minister Ledikasyon e Devlopman Resours Imen an konsiltasyon avek Cambridge inn ranvoy sa bann legzanmen pou oktob 2020. Sa desizyon inn ganny fer atraver en kominike ofisyel le 19 Mars 2020.\nTou bann seremoni Graduation pou bann sant professionel ek SALS inn ganny anvoye. Sa ti ganny fer atraver en kominikasyon ofisyel date le 18 Mars 2020.\nDan sa 40 etidyan ki ti pe etidye an Sin 34 ti retroun Sesel eksepte sa de ki ti pe ganny restrikte an Wuhan. Sa de etidyan an kestyon ti ariv Sesel pli tar le 17 Fevriye 2020 apre ki zot ti’n pas de semenn an karantenn an Frans. Pour note, i annan kat etidyan ki ankor an Sin ki ti prefere reste laba. Zot an bonn sante e pe kontiny zot letid a zistans.\nLazans pe donn lasistans finansyer serten etidyan ki sorti Lasin kin napa sa fasilite pour ed zot kouver fre internet pou zot letid a zistans.\nPou lares etidyan ki ankor a letranze, zot non e ladres email inn ganny anvoye kot Departman Zafer Etranzer pour ganny sirkile avek bann Lanbasad e Konsil Onorer pour ki zot kapab pran kontak direk avek bann etidyan pour get zot byennet. I deza annan bann Konsil e Lanbasad ki pe kontakte personnel ANHRD pour met lazans azour avek bann devlopman dan sa bann pei.\nPou sa rezon ANHRD in soumet lalis tou bann etidyan avek Departman Imigrasyon e Lotorite Lasante Piblik pour kontrol e sirveyans. Dan ka kot bann etidyan inn antre dan pei san fer lotorite konsernen konnen e ouswa pran kontak avek lazans selman apre ki zot in fini antre dan pei, ANHRD i imedyatman kontakte Lotorite Lasante Piblik e an menm tan demann zot osi pou fer parey.\nMinister Finans in fini donn son laprouvasyon pour fer peyman stipend bann etidyan pli boner. Travay in deza konmanse pour fer peyman pour mwan Me, Zen ek Zilyet.\nMinister Lagrikiltir tinn deza komans diskisyon avek bann akter sirtou bann fourniser bann baz (inputs) ki bezwen dan prodiksyon.\nLo kote Livestock, an sa ki konsern faktori ki fer manze zanimon i annan stok pou 2 mwan e i deza annan bann matyer premyer ki lo lanmer ki pou anmenn pou en mwan addisyonel.\nAn sa ki konsern bann enportater manze zanimo zot inn dakor pou ogmant zot stok ki akyelman environ 6 semenn pou vinn trwa mwan, prennan kont “shelf life” sa bann prodwi ki pa plis ki 6 mwan.\nNou sel problem se bann “Day Old Chicken” ki pa pe kapab ganny enporte an gran kantite akoz limitasyon lo fertilite bann dizef poul.\nSe lazans Lagrikiltir (SAA) ki prensipalman fourni bann fermye avek langre e legren pou prodiksyon.\nStok ki nou annan pou sa bann prodwi i kouver en peryod 3 mwan. Mankman ki i annan se Nitrophoska e UREA kin order i en kour e nou ekspekte resewar dan sa prosen 25 zour. Antretan, sa bann langre ki annan i kapab ganny servi pou ranplas Nitrophoska.\nDan nou zefor pou ogmant komers rezyonal dan bann danre alimanter, Lazans Biosekirite Nasyonal inn klersi lenportasyon swivan Pest Risk Assessment (PRA) kinn ganny fer dan sa bann pei pou nou kapab enport bann danre swivan:\n• Kenya: Lavyann e legim fey e fri e gro manze\n• Ethiopia: Lavyann e zavoka e zepis\n• South Africa: Prensipalman lavyann, bann agrim e fri tanpere\n• Mauritus: Prensipalman legim fey e gro manze\n• Madagascar: Diri avek standar EU\nTou sa ki pe ganny fer i deza en linny avek sa Plan Konpreansiv pou lagrikiltir me sa ki neseser se pou redouble zefor e ogmant prodiksyon pli vit ki nou tinn prozekte.\nPrezidan inn osi anonse k’inn idantifye 14 kare later, oubyen 9.2 hektar, lagrikiltir ki pou met a dispozisyon lasosyasyon fermye pou fer plis prodiksyon e tou bann prodwi pou kapab ganny aste par STC.\nEn lot mezir se ki lentere lo loan lagrikiltir ek fisheries pou ganny redwi sorti 2.5% pou vin 1%.\nMsye Speaker, an konklisyon, personn pa kapab dir avek okenn sertitid ki mannyer sa maladi pou evolye isi Sesel e ayer.\nBaze lo lafason ki in evolye dan serten lezot pei, nou bezwen met nou pare pour tou bann evantyalite. Nou pe swiv tou bann oriyantasyon ki lorganizasyon mondyal lasante i donnen. Nou annan en Plan Nasyonal pour fer fas avek sa sitiasyon dan tou son lanpler e nou’n mobiliz tou sekter piblik, prive e sosyete sivil e tou endividi pour sakenn zwe son rol.\nLorganizasyon Mondyal Lasante e serten gouvernman dan larezyon inn dakor pour vin zwenn nou e donn nou en koud men. I deza annan en eksper OMS ki pe travay avek Departman Lasante depi yer Lendi. Sa eksper i annan bokou leksperyans dan bann lepidemi partou dan l’Afrik.\nNou tou nou swete ki sa pandemi i fini vitman, ki sa viris i aret propaze dan tou pei e i permet nou tou kontinye nou lavi parey avan.\nSepandan si sa lepidemi pa fini vitman, oubyen si i agrave, prozeksyon ki nou kapa fer se sa ki nou war pe arive dan lezot pei. I annan bann ka ekstrenm e i annan bann ka mwen ekstrenm.\nDan nou bann preparasyon e aksyon, nou annan touzour tou keksoz antet. Nou pe swiv sa ki pe arive dan lezot pei e nou pe fer tou sa ki nou kapab fer e ki nou devret fer pour anpese vwar en sitiasyon ekstrenm isi Sesel.\nNou bezwen kontinyen evalye sitiasyon konstaman e pran bann mezir apropriye baze lo levidans e lo meyer pratik enternasyonal.\nSa pandemi i koze par en nouvo viris. I annan bokou keksoz ki nou pa konnen lo sa viris e bokou keksoz ki lemonn pe aprann anmezir nou pe ale.\nLasin in reisi met li anba kontrol pour le moman, gras a travay eksepsyonnel ki zot in fer e ki aprezan bokou lezot pei pe sey fer parey me dan bann konteks byen diferan.\nNou pa konnen kan e ki mannyer sa pandemi pou fini Lerop.\nNou pa konnen si sa pandemi pou reaparet Lasin e si i aparet dan ki fason i pou reaparet e ki lefe i pou annan lo larestan lemonn. Sa ki nou konnen se ki osi lontan ki bann prensipal pei Eropeen i reste anba « lockdown », reperkisyon lo Sesel pou mazer.\nZiska prezan, bokou nou latizann ek lekipman medikal I sorti Lerop. « Lockdown » Lerop pou kapab afekte nou aprovizyonnman si i kontinyen. Nou annan fason rod fourniser alternativ atraver nou bann kontak.\nBokou nou bann etidyan dan domenn lasante pe editye Lerop. Zot letid i kapab retarde. Mon dir byen i kapab. I pa en sertitid. Si zot letid i retarde, sa i vedir nou pa pou ganny zot dan servis ler ki nou tin prevwar.\nMon reste konfidan ki avek tou sa ki noun met enplas, ankor enn fwa, bondye pour beni nou Sesel.\nMersi Msye Spiker


Travay dir, Travay desan, pour en meyer lavenir\nMe pour asire ki nou lafors travayer i kontinyelman reste disiplinen, motive e serye, anplwayer i bezwen zwe son rol e promouvwar ‘Travay desan.’\nEn lannen dedye pour ‘Travay dir’\nTenm nasyonal pour sa lannen pe demann tou endividi pour double zot zefor e travay dir pour asir devlopman soutenab nou pei. I enportan pour devlop bann bon latitid dan travay e prodwi plis pour anmenn plis prosperite. De plizanpli, prodiktivite dan travay pe kontinyelman vin en konsern e an rezilta Departman Travay pe resevwar bann konplent avek anplwayer ou ka ki pe ganny anrezistre konsernan move latitid dan travay.\nDepartman Travay pe alor ankouraz travayer pour plis ki zanmen pratik ‘Travay dir’. In plis ki ler pour travayer debout e travay avek skils ki zot in devlope, konnesans ki zot in agrandir e bann zouti travay ki’n ganny met a zot dispozisyon pour fasilit zot louvraz. Lanfaz pe osi ganny mete lo sa lespri entreprener parmi bann zonm ek fanm. Sikse bann pti biznes i depan lo nou lanvi pour travay, nouvo lide e prodwi de kalite.\nMe sa slogan ‘Travay dir’ pe osi rekonnet e felisit bann bon travayer dan Sesel ki toulezour pe devoue e delivre dan zot louvraz. Nou tou nou kapab travay dir. I demann bokou disiplin, sakrifis ek zefor me rezilta travay dir i fer lakonpannyen prospere e travayer osi i ganny rekonpanse.\nDepartman Travay i salye bann bon travayer ki pe kontribye dan en fason tre pozitiv dan progre zot lorganizasyon. I swete ki bann zenn travayer i aprann e swiv sa bon legzanp.\nTravay desan pour tou !\nTravay desan i mars avek ‘Travay dir’. Bann kondisyon dan landrwa travay i merit favorab pour asir bon performans. Se pour sa rezon ki Departman Travay in swazir pour relye sa term ‘Travay desan’ avek ‘Travay dir’ pour konmemor lafet travayer sa lannen. ‘Travay desan’ i en vizyon Lorganizasyon Enternasyonal pour Travay ki ti ganny adopte an 1999 pour la kominote travay dan lemonn. Atraver sa vizyon, sa lorganizasyon pe demann tou pei manm pour promouvwar e viv ‘Travay desan’ dan zot pei atraver zot lalwa, polisi e fason fer. I napa en definisyon fiks pour eksplik ‘Travay desan’ me sa term i ganny defini atraver kat lobzektif : loportinite lanplwa; drwa dan travay; proteksyon sosyal e dyalog sosyal. Pour asire ki ‘Travay desan’ i ganny realize i bezwen annan:\n• Saler ekitab\n• Ler travay rezonnab\n• Repo par semenn\n• Lasante ek sekirite dan travay\n• Balans ant travay e lavi sosyal\n• Konze maladi\n• Konze maternite\n• Benefis pour bann dezabilite\n• Benefis pour bann dimoun aze\n• Lasistans sosyal pour aksidan dan travay\n‘Job fair’ – ou loportinite travay\nDepartman Travay pe ranforsi zefor pour plas dimoun dan travay e pour ankouraz ‘Travay dir’. Annefe, alokazyon lafet travayer sa lannen, sa departman ti organiz en ‘job fair’ yer avek bi pour sansibiliz bann dimoun ki pe rod loportinite travay dan diferan sekter nou lekonomi. Sa ‘job fair’ ti osi lokazyon pour bann lorganizasyon promouvwar bann diferan plas travay ki disponib aktyelman. Me pli enportan, i ti loportinite pour fasilit kontak ant anplwayer e dimoun ki pe rod travay. Departman Travay i swete ki en tel aktivite i ganny apresye par manm piblik. Sa ‘job fair’ pou vin en levennman ki pou ganny fer lo en baz regilye depandan lo demann manm piblik ek anplwayer.\n49,891 i lafors travayer Sesel ki dan lanplwa formel aktyelman\n72% i la kantite dimoun ki pe travay dan sekter prive\n2,340 i reprezant lakantite piblik ki ti vin rod konsey lo lalwa lanplwa kot Departman Travay an 2011\n1,159 i la kantite dimoun ki ti pe rod travay an Mars 2012\nEn kontribisyon Departman Travay


Legliz Katolik i kondann bann profanasyon kot bann legliz\nLevek Legliz Katolik, Monsennyer Denis Wiehe, in kondann bann atrosite kot tou dernyenman serten dimoun in ekrir tou sort keksoz lo miray legliz Anse Boileau e depoz koksis ek lezo dimoun mor dan lakour legliz Takamaka ek Cascade.\nDan en kominike sorti kot son biro dan Dyosez Port Victoria, Monsennyer Wiehe in dir i konpran endinyasyon bann krwayan, espesyalman bann Katolik, akoz pour nou in annan en doub profanasyon kot latonm in ganny ouver e lezo bann ki’n mor dan nou fanmiy in ganny detere. Pli grav ankor, sa bann lezo dimoun mor in ganny mete dan nou landrwa sakre e in ganny servi pour senm laterer dan nou popilasyon pour realizasyon en azanda personnel.\n«Sa i en skandal pour tou bann denominasyon relizyez. Nou legliz i bann landrwa sakre, ki ganny servi pour ador Bondye e zot in ganny desakralize,” in dir.\nMonsennyer Wiehe in osi lans en lapel avek bann lotorite e avek sitwayen nou pei.\n«Silvouple respekte nou laliberte konman krwayan e pa abiz sa ki sakre pour nou. Mesaz ek travay legliz i en mesaz lape, linite ek rekonsilyasyon. I pa en mwayen pour senm laper ek konfizyon dan leker dimoun. Mon envit tou krwayan, espesyalman tou pratikan, pour priy pour dimoun ki’n komet sa bann aksyon, afen ki zot rekonnet ditor ki zot in fer popilasyon an antye, e ki zot sanz zot konportman,» Monsennyer Wiehe in dir.


Mesaz dirizan lopozisyon dan Lasanble Nasyonal, David Pierre, alokazyon lazournen enternasyonal laf-«Lafanmir i promot bann gran valer sosyal ki determin lavenir en pep»\n«Lafanmir i zwe en gran rol dan en sosyete e i en lenstitisyon ki annan en rol tre enportan pour zwe pour promot bann gran valer sosyal ki determin lavenir en pep. Lafanmir atraver son bann diversite panse e fason fer i anmenn sa balans neseser ki en sosyete i bezwen.\n«Pandan ki mon realize ki lafanmir in modernize, ki bon pour devlopman sosyal e ekonomik en pei, mon osi realize ki i annan bokou bann bon valer ki nou ti enkilke dan nou bann fanmir ki pe konmans disparet. Bann valer ki ti enstil dan nou bann zanfan respe e bon mannyer viv.\n«Sityasyon ekonomik global in fer ki lafanmir pa ganny bokou letan avek kanmarad parey avan. Konmela laplipar manman i bezwen ed zot msye e al travay. Napa sa monitoring parey avan, laplipar zanfan ler zot sorti lekol, zot paran i ankor dan travay e i pli fasil pour zot tonm dan bann move lenfliyans. Ozordi teknolozi modern, tel ki telefonn mobil, konpiter e lezot in anmenn bokou benefis pour pei, zot in osi anmenn serten defayans kot zot permet zanfan ganny akse avek bann lenformasyon ki pa neseserman zot laz e zot domenn. Lafanmir Seselwa i bezwen adres sa size dan en fason serye.\n«Lontan bann gran paran ti zwe en rol kle dan devlopman lafanmir. Zot lekspertiz e leksperyans ti ganny byen partaze e byen servi par lezot manm lafanmir. Ozordi sa i nepli le ka, tousala i bann bon valer ki pe gradyelman disparet parmi bann fanmir modern.\n«Ozordi mon ti a profite pour lans en lapel avek zot tou mon bann frer e ser Seselwa, lafanmir fodre i vin pli solid e pare pour fer fas avek bann defi lemonn modern. Fodre aprann viv ansanm dan lape e trankilite pour ki lafanmir i rezouir plis boner e prosperite. Fodre annan plis tolerans anver enn ou lot. Respe, solidarite, konpasyon e responsabilite i merit retourn konman bann valer enportan e form parti entegral sa labaz solid dan tou fanmir Seselwa.\n«Bann paran i merit vin pli serye dan zot bann relasyon avek zot bann zanfan pour ki zot anmenn lafanmir ansanm dan linite. Bann zanfan a zot tour zot merit devlop bann latitid respektab anver bann ki pli aze ki zot e ekout bann konsey ki kapab benefisye zot demen ler zot osi zot pou form zot prop fanmir.\n«Mon oule osi swete ki gouvernman ava fer plis pour bann lenstitisyon ki ed lafanmir, par siporte e met an plas bann progranm e polisi ki siport lafanmir pour ki i ava annan plis stabilite sosyal.\n«Lo sa not mon felisit tou bann ki pe fer sa zefor ekstra pour gard zot fanmir ansanm e ki pe travay dir pour zot fanmir epanouir. Mon swet tou fanmir Seselwa en bonn fet lafanmir.»


Mesaz Minis Meriton pour Lazournen Enternasyonal Trwazyenm-az le 1 Oktob 2011.-‘Bonn fet tou bann trwazyenm-az!’\nMinis pour Devlopman Kominoter, Lazenes ek Sport in dir sa dan son mesaz alokazyon Lazournen Enternasyonal Trwazyenm-as ki ti tonm le 1 Oktob.\n“Lavi modern i en kouran for ki anmenn bokou keksoz avek li. I annan sa ki bon e sa ki move.\nBann konsekans negativ parey materyalizm, lanvi ganny larzan vitman san travay dir, e latitid lesefer i afekte sirtou nou lazenes ki ankor mank leksperyans lavi e ki pa ankor anrasinen dan bann valer tel ki lapartaz, lonnekte e ladrwatir.\n« Zot bann trwazyenm-az zot parey bann mouyaz ki pa fasil pour sa kouran lavi modern derasinen. Sa se akoz zot posed bann valer, bann kado presye tel ki lapolites, latolerans, bon savwar viv ki vo plis ki lor.\n« Mon swe se ki zot transmet sa bann valer avek nou bann zenn pour ki zot a kapab reziste kont sa kouran move lenflians ki zot pe fer fas avek. Dan sa fason zot a kontribye pour rann sa monn pli meyer ki i ete ozordi.\n« Gouvernman ek lasosyete Seselwa i apresye rol ki nou bann trwazyenm-az pe kontinyen zwe dan devlopman nou pei e nou tre rekonnesan anver zot.\n« Mersi e bonn fet ! »


Sesyon demann kestyon dan Lasanble Nasyonal-Minis Larue i donn detay lo plan son minister\nBann mezir tel ki ledikasyon zeneral popilasyon, lenstalasyon en sistenm tretman desarz lo La Digue kot tou bann lakour, lotel ek bann lenstitisyon i ava adres problenm enfestasyon mikrob.\nSete Minis pour Lasante Mitcy Larue ki ti fer sa bann lanons pandan sesyon demann kestyon dan Lasanble Nasyonal Mardi.\nMinis ti pe reponn kestyon demande par Onorab Chantal Ghislain, manm elekte pour bann zil pros, ki ti pe demande si i dan plan sa minister pour fer en letid pli aprofiondi pour rod lakoz en kantite zanfan ensi ki adilt lo La Digue pe ganny afekte avek thread worm ek lezot mikrob.\nMinis ti dir ki ler Minister Lasante i regard son statistik, i pa montre en sitiasyon alarman ki nesesit en letid aprofondi.\nI ti dir ki minister pe touzour reste vizilan e prezans tim zofisye lasante lo sa zil ava fer sir ki sa bann mezir i ganny enplimante pour byennet zabitan sa zil.\nI ti azoute ki La Digue i enn bann distrik dan Sesel kot nou ankor pe vwar bann pti ta lenfeksyon e minister i asosye sa problenm avek en fakter prensipal e sa se delo ki pa trete vi ki i annan serten endividi ki servi sa delo pour zot konsonmen.\nDan en letid ki Minister Lasante ti fer lannen pase lo sitiasyon sanniter kot bann lakour, rezilta i montre ki La Digue i parmi bann distrik kot plis dimoun pe servi delo ki pa trete kot zot lakour, menm si zot osi annan delo trete ki zot gannyen avek PUC.\nMinister Lasante pe lans lapel pour pa bwar e servi sa delo pour konsonmasyon domestik.\nMinis ti dir ki malgre ki gouvernman in envestir en kantite dan sistenm lasante lo nivo lenfrastriktir, servis ek resours imen, i ankor reste en defi pour elimin antyerman bann parasit entestinal dan Sesel.\nPandan sa sesyon minis ti osi koz lo plan son minister konsernan redevlopman vye sit lopital Baie Ste Anne Praslin.\nEn parti sa vye sit in ganny demarke pour devlopman en proze pour bril sa ki nou apel ‘medical waste’.\nEn parti vye Lopital Sesel kot lakwizin ek lavwar (laundry) ti ete pe ganny konsidere pour redevlopman pour abrit bann zenerater ki pou ganny servi koman back-up.\nMinis ti dir ki son minister in deza idantifye en sponsor, sa se Combined Joint Task Force of The Horn of Africa, pour transform en lot seksyon sa sit koman akomodasyon pour bann travayer lasante lo Praslin\nSa i pou enkli bann ners ek dokter ki travay laba oubyen ki ganny transfer Praslin e osi bann konsiltan/dokter ki pe al fer vizit Praslin.\n« Nou osi annan plan pour konstrir en stor pestisid pour departman lasante piblik ki pou osi annan en fasilite welfare pour sa bann travayer, enkli lofis ek dous, » i ti azoute.\nSa proze pour konstrir sa stor i anvizaze ganny enplimante dan dezyenm kar lannen 2013.\nMinis Larue ti osi reponn kestyon konsernan si son minister i annan plan pour met en lanbilans standby a plentan kot klinik Anse Aux Pins pour ede asiste bann demann dan en kourt dele letan.\nI ti dir ki an rezilta bon relasyon ant Sesel ek Lasin, senk nouvo lanbilans pou ariv dan pei pandan mwan Avril.\nMinis Larue ti fer resorti ki avek larive sa senk lanbilans, son minister pou dan en pli bon pozisyon pour ranforsi servis lanbilans dan bann diferan rezyon.\nI ti dir ki son minister pou osi vwar si en lanbilans i kapab ganny mete kot klinik Anse Aux Pins, depandan lo demann.\nLo kote lopital Anse Royale, Minis Larue in dir ki i osi annan posibilite pour met de lanbilans laba pour ede amelyor servis baze lo bezwen.\nKonsernan bann travayer ki travay dan lanbilans, i ti fer resorti ki depi Zilyet ziska Desanm 2012, emergency medical technicians in reisi konplet en kour formasyon lopital Sesel.\nMinister i an se moman pe fer prosedir formalite lanrezistreman e swivan bann kour ki zot pe swiv lokalman, sa bann teknisyen pou answit ganny sertifye koman kalifye. Sa pou fer ki sak lanbilans pou annan enn sa teknisyen.


Diskour lo Leta Lanasyon 2014 - Kreol\nLe 26 Fevriye 2014\nDiskour Leta Lanasyon i en gran portre nou nasyon, kot nou fer en bilan nou lakonplisman, kote nou ete ozordi e nou regard lavenir. Set osi lokazyon kot nou analiz bann defi ki devan nou e konsider bann solisyon. Mon adres zot ozordi avek lafyerte, lespwar ek loptimizm. Sesel i lo bon semen.\nSwa nou tenm nasyonal sa lannen i pa en koensidans. “Lannen Enternasyonal Bann Pti Leta Zil: Sesel, En Nasyon Zil Determinen” i rezonnen, dan en fason inik, avek nou. E nou’n determinen pou donn li tou son sinnyifikasyon, tou son lanpler. Nou'n determinen pou mars an avan ranpli avek konfyans. Pour Nouvo Sesel.\nOzordi, se lokazyon pour mwan ankor enn fwa reafirm mon latasman for pour nou Nouvo Sesel. Pour en nasyon ini e fyer. En Sesel ki touzour gard son latet anler. En Nouvo Sesel ris an diversite e ki pe gard sa lespri larmoni e linite – malgre serten tandans negativ. En Nouvo Sesel ki egziz bokou e ki ganny respekte dan lemonn antye. Sa Nouvo Sesel ki anvi ki sa lemonn ki nou viv ladan i enn kot limanite i kapab epanwir, san laenn, san lager me an fraternite.\nOzordi, Sesel i en pei angaze lo semen progre. I en pei ki pran an kont bann devlopman dan plizyer domenn – ikonpri nouvo teknolozi – ki souvannfwa anmenn sanzman enportan pour bann endividi osi byen ki pour lasosyete an zeneral. Nou en pei ki annan en lekonomi an krwasans, en kiltir kreol byen anrasinen, e en polisi ki met lentere nou dimoun parlao e avan tou; en polisi ki'n ganny met an plas pou promouvwar kontinnyelman lape, linite, stabilite ek larmoni dan lasosyete.\nMalgre bann lefe negativ sa kriz mondyal ki'n tous tou pei e ki pe ankor kontinnyen, nou'n persevere pour nou reform nou lekonomi e pour nou fer sir ki nou pa kit okenn sekter nou pei deryer. Nou pa'n per pour nou relev defi pou realiz nou bann lobzektif dan en konteks enternasyonal defavorab, e ki'n rann li difisil pour nou akoz vilnerabilite nou lekonomi.\nProgre Nouvo Sesel i repoz lo en lekonomi solid. An 2013, nou'n anrezistre en to krwasans ekonomik 3.5%. Zanmen dan nou listwar nou rezerv an deviz etranzer i'n osi o e for. Ozordi, Labank Santral i detenir lekivalan 435 milyon dolar Ameriken an deviz. Sa i reprezant plis ki 4 mwa lenportasyon. Sa set an rezilta en polisi ekonomik, moneter e fiskal pridan e vizilan ki nou ti konsolide an 2013, e ki nou pou pourswiv sa lannen.\nNou progranm avek Fon Moneter Enternasyonal ki fek terminen tar lannen pase in anmenn nou bokou sikse e i’n permet nou ozordi annan en lekonomi solid e soutenab. Gouvernman i kwar ki en nouvo modalite korperasyon ek Fon Moneter Enternasyonal pou permet nou konsolid nou bann gen ekonomik e ranforsi konfyans nou bann partener developman. I ekspekte ganny laprobasyon Konsey Ladministrasyon FMI dan premye parti sa lannen.\nLannen 2013 i'n anmenn bon rezilta dan plizyer lezot domenn. To lenflasyon i'n redwir pou ariv 3.4% an Desanm lannen pase.\nNou lendistri tourizm i anrezistre bokou progre. Sesel ti akey plis ki 230,000 viziter an 2013 – en logmantasyon 11% par rapor avek lannen 2012. Anmenmtan nou'n kontinnyen atir lenvestisman etranze e lokal dan sekter tourizm. Nonm «guesthouse» ek lotel ti ogmante sorti 417 pou vin 438, e kapasite lasanm ti ogmante sorti 4200 pou vin 4500. Plis ki 60% sa bann letablisman i propriyete ou byen ganny zere antyerman par Seselwa. De gran lotel i aktyelman an konstriksyon Beau Vallon e Bel Ombre. Zot pou ogmant nou kapasite lakey par plis ki 300 lasanm e kree apepre 600 nouvo lanplwa. Nonm restoran osi i'n ogmante; 80% sa bann letablisman i dan lanmen Seselwa. Nonm «car hire», «boat charter», sant plonze ... ti osi ogmante.\nNou lalinny eryen nasyonal, non selman i'n fer en profi lannen pase, me Air Seychelles i'n osi depas plizyer lalinny eryen pou li vin premye lalinny kat-zetwal dan larezyon e osi parmi meyer lalinny dan lemonn.\nLobzektif mon Gouvernman se ki Seselwa i tir touzour maksimonm benefis avek sa lendistri dan tou son dimansyon.\nMon ti dir ki nou pou ogmant saler travayer. Pour gran mazorite travayer Seselwa zot in fini deza benefisye avek zot logmantasyon. Pour leres nou pe fer li an faz pandan sa lannen.\nMon ti osi dir ki mon Gouvernman pou ogmant pansyon nou bann dimoun aze. Mon'n fer li.\nMon ti dir ki mon pou kree plis lanplwa. Nou'n fer li. Nou'n kree plis ki 3,200 nouvo lanplwa dan divers sekter. Travay i annan pour tou Seselwa. Napa lekskiz pour okenn dimoun ki kapab travay refiz travay. E nou bezwen travay – nou bezwen travay dir.\nNou pe met anplas ankor plis lenfrastriktir pou amelyor lanvironnman fer biznes. An rezilta, nou'n anrezistre plis ki 1200 lantrepriz. Mon kwrar fermeman dan lespri antreprenarya ki nou bezwen kontinnyelman ankouraze e devlope. Dan sa konteks, konstriksyon latelye dan Sant Mikro-Antrepriz dan Zònn Endistriyel Providans pe byen avanse. An Zen sa lannen 59 pti antreprener i ava kapab pran posesyon zot latelye. Paralelman, nou pe finaliz prosedir pour alokasyon 12 kare later Providence e 23 kare later Ile Persévérance pour bann pti lendistri leze. Touzour dan kad amelyorasyon lanvironnman fer biznes, lónn ki Small Business Financing Agency (SBFA) pe aprezan ofer i'n ganny ogmante pou ariv 300,000 roupi. Anmenmtan, i pe ofer lónn pou formasyon bann pti antreprener.\nAnkor enn fwa, mon oule ensiste lo en fe: Gouvernman i en fasilitater. Otan ki posib, nou met a-dispozisyon nou bann antreprener fasilite lònn ek lenfrastriktir. E zot, zot bezwen fer prev bon zestyon, kreativite ek inovasyon. Nou pa kapab efas zot lònn ler zot trouv zot an difikilte. Zot bezwen zer byen zot biznes e pran zot responsabilite. Mon oule osi ensiste lo lenportans absoli partenarya ant gouvernman ek sekter prive. Gouvernman pa dan biznes pou fer biznes! Se sekter prive ki moter lekonomi nou pei. Nou tou nou bezwen zwe nou rol e pran nou responsabilite.\nI kler ki linisyativ mon Gouvernman pou amelyor akse ek finansman pou bann pti lantrepriz e lantrepriz mwayen in aport fri. Zis pandan 6 mwa depi ki linisiativ sivbansyon pour sa sekter ti lanse en total 50 milyon roupi in ganny aprouve par bann labank komersyal. Anba sa progranm ozordi bann pti biznes ki pe pran lónn i kapab resevwar en moratwar – set a dir zot pa bezwen komans repey sa lónn pou premye 6 mwa. Nou le al pli lwen ki sa, e nou an diskisyon avek nou de labank gouvernman, sa se Nouvobanq ek Seychelles Commercial Bank, pou etidye modalite ekstansyon sa moratwar.\nDan domenn lagrikiltir nou bezwen ogmant a tou pri nou kapasite sekirite alimanter. An 2013 Gouvernman ti aprouv en plan “Sekirite alimanter e manze nourisan”. Enplimantsyon sa plan pou enkli en kanpanny promosyon kiltivasyon sa bann prodwri e en ledikasyon piblik lo benefis pour nou lasante. Korperasyon e kolaborasyon teknik avek bann partner etranze – tel ki IFAD, Labank Afriken pour Devlopman e Lazans Enternasyonal pour Lenerzi Atomik – pe kontinnyen e pe pran en lelan ankourazan. Anplis Gouvernman i’n enzekte ankor 3 milyon roupi dan Fon Devlopman Lagrikiltir ki DBS i zere. Later ki Gouvernman i met a-dispozisyon bann fermye i en resours rar. I bezwen ganny byen zere, byen itilize, i bezwen prodiktif, sinon Gouvernman pa pou annan lot swa ki repran sa later e redistribye li avek dimoun ki pli serye e ki anvi travay.\nDan sekter lapes endistriyel nou pe vwar lenvestisman konsiderab. Lo Ile du Port en por ek en ke endistriyel i’n fini ganny konplete. I pou permet bann bato ton akoste (e dekonzesyonn Port Victoria), konstriksyon fasilite refrizerasyon, en biznes asanbleman e reparasyon lasenn, parmi lezot aktivite. Lapes semi-endistriyel pou pran osi en nouvo lelan sa lannen avek en logmantasyon signifikativ lakantite bato ki angaze dan sa sekter. Nou pe ekspekte 12 nouvo bato sa lannen. Nou pe osi ekspekte louvertir en lizin prodwri pwason Providence disi Me, kot nou pou vwar antreprener Seselwa antre seryezman dan sa aktivite. Mon swet tou sa bann nouvo bizness tou sikse ki zot merite. Nou bann peser artizanal pe form zot dan lorganizasyon ki mye kapab reprezant zot lentere. Bel Ombre ek Praslin i an avans dan sa linisyativ. Nou pou kontinnyen met an plas lenfrastriktir a zot dispozisyon. Par egzanmp, tre byento nou pou vwar louvertir nouvo bazar Roche Caïman e pli tar renovasyon bazar Victoria.\nDan kad formasyon maritim, en nouvo bato avek tou lekipman neseser ki’n fini konstri Sri Lanka pe arive dan detrwa semenn. I pou donn bann zenn Lekol Maritim leksperyans pratik lo lanmer.\nSanzman klima i la e i pa pe kit nou. Nou bezwen reste vizilan e pran bann mezir mitigasyon. Lannen pase mon ti anons kreasyon en lasirans spesyal pour bann fermye ek peser artizanal ki swete redwir risk konsekans sa fenomenn. Sa i en realite ozordi. Progranm kont Dezas Agrikol ek Lasirans pour Lapes (ADFIS) i operasyonnel depi le 1-er Fevriye. Mon tya enkouraz tou fermye ek peser pou pran zot lasirans, dan zot prop lentere.\nLozman pou toultan reste en priyorite pour mon Gouvernman, pour Gouvernman Lepep. Dan mon diskour Lazournen Nasyonal mon ti anons en nouvo linisiativ kot gouvernman ava sibvansyonn bann fanmiy Seselwa avek nivo reveni pIi feb ki pe rod aste ou konstri zot lakaz. Mon annan plezir pou note ki deza sa progranm i’n vin operasyonel. Ankor enn fwa, ler nou promet nou delivre, menm avek nou kontrent bidzeter.\nLannen pase, plis ki 200 younit lozman – prensipalman lo Ile Persévérance – ti ganny livre, e plis ki 80 aplikan ti ganny asiste avek en kare later. Sa lannen nou pe anvisaz konplet en pe plis ki 360 proze lozman, prensipalman lo Mahé me osi serten lo Praslin ek La Digue.\nKonstriksyon lakaz i vin avek en kou – en kou deplizanpli eleve. La ankor, sa set en responsabilite partaze ant gouvernman ek lepep. Gouvernman i kapab konstri kantite lakaz ki i kapab, me demann pou touzour la e i pou kontinnyelman ogmante. Aplikan pour lakaz i bezwen pran zot responsabilite. Zot bezwen etabli klerman zot priyorite ek zot responsabilite. Serten pa kapab zis anmize, divertikontan, fer zanfan san mazin konsekans e ekspekte – sinon egzize – ki gouvernman i donn zot en lakaz deswit. Annan ou prop lakaz set en drwa ki ou merite a-traver travay, a-traver leparnny, a-traver kontribisyon ver ou prop lozman. Mon repete: travay pour ou ganny ou prop lakaz.\nDan lespri travay dir ek responsabilite, nou’n etabli bann kriter rigoure pour en aplikan ganny en lakaz. Sa i enkli: prensipalman kontribisyon finansyel ki sa dimoun pe fer anver son lakaz, son sitiasyon sosyal, letan ki i lo lalis espere etcetera ... Prosedir tre strik i’n ganny etabli e tou lazans ek lotorite konsernen pou bezwen swiv e respekte sa bann prosedir. Me pour bann ki vreman dan difikilte pou fer zot kontribisyon an antye en mekanizm pou ganny etabli par HFC pou asiste zot.\nNou tou nou konnen ki nou pei pa kapab epanouir san lord, lape ek sekirite. Se pour sa ki nou bezwen entansifye nou lalit kont kriminalite. Lalit i dir, larout i long, me nou pe rankontre en serten sikse. Dapre statistik, to krimininalite i'n redwir an zeneral par 18 poursan. Sepandan, sa ki trakas nou se bann ka latak ek vol komet lo touris. Eski sa bann dimoun zot realize ki ler zot atak en touris zot pe atak limaz nou pei? Eski zot realize ki zot pe atak zot prop bouse-manze? Eski zot realiz konsekans pour Sesel? Bann ki kontinnyen fer sa pou ganny zot pinisyon sever.\nMenm prensip i aplik pour bann trafiker drog. I annan aktyelman 70 trafiker drog ki pe pirz zot santans Marie-Louise lo en total 92 kriminel andirsi laba. Resaman, nou'n remarke ki trafiker drog pe itiliz en defayans dan lalwa pou esap santans maksimonn si sa pouritir ki zot ganny arete avek i annan mwens ki 2 granm drog «schedule 1». Avek nouvo lalwa ki pou devan Lasanble Nasyonal byento, pe enport ki kantite drog pir dan zot lapoud sal, zot pou al direkteman Marie-Louise. Nouvo lalwa i osi fer provizyon pour Lapolis oubyen NDEA – an konsiltasyon avek Prokirer Zeneral – apreann en dimoun ki en adik, anmenn li kot en psykiat e, lo konstatasyon profesyonnel pyskiat, anmenn sa dimoun fer reabilitasyon pour son prop byen e pour byen sosyete. Nou devre ankouraz e siport Servis Lord, Lape ek Sekirite. Zot pe fer en bon travay – sirtou dan lalit kont trafik drog. Ankor enn fwa mon dir: sa ki koronp nou zenn, sa ki pouri lavi nou zanfan, zot pou ganny trete san pitye.\nTouzour dan kad lord, lape ek sekirite, mon oule koz lo laliberte rasambleman ek lord piblik. Liberte lekspresyon ek rasanbleman i garanti par nou Konstitisyon me, parey tou sosyete demokratik, nou osi annan en devwar pour nou protez lord ek sekirite piblik. Lalwa lo Lord Piblik (Public Order Act), ki fek pase, i asir kad legal pour sa. Sa lalwa – ki reprezant en gran lamelyorasyon lo lalwa presedan – i la pou asire, ant ot, ki lavi ek sekirite sitwayen pa ganny met an danze pandan rasanbleman piblik. I anpes formasyon okenn lorganizasyon paramiliter; i anpese ki nou bann zofisye lord, lape ek sekirite i ganny ekspoze initilman a serten risk pandan zot loperasyon; e i rann li ilegal pou fer okenn diskour ki promouvwar laenn pandan bann rasanbleman piblik ... Sa lalwa napa okenn lentansyon pou siprim rasanbleman piblik oubyen demonstrasyon. Laprev se ki'n annan plizyer rasanbleman piblik – ikonpri miting politik – depi ler lalwa i'n pase san okenn problenm.\nDan domenn lasante, nou'n entrodwri reform esansyel ki nou espere i ava revitaliz sa sekter e permet li ofer en meyer servis.\nLo lasenn enternasyonal nou'n kontinnyen ranforsi nou limaz. Nou'n ranpli pratikman tou le 8 Obzektif Devlopman Milener. Avek en Lendis Devlopman Imen tre o, Sesel i ganny plase 46-yenm lo 186 pei. Dan domenn telekominikasyon e akse a teklonolozi lenformasyon Sesel i premye lo kontinan Afriken. Nou pe kontinnyen fer progre lo lesel bonn gouvernans ek latransparans. Me parfwa nou vwar bann fo rapor lo nou pei, bann rapor ki'n ganny fer par serten birokrat ki dan en biro a plizyer mil kilomet ek nou, san ki zot annan okenn levidans konkret lo sa ki zot pe ekrir, san ki zot konn larealite Sesel. Nou pa donn leson personn me nou osi napa okenn leson pou resevwar avek personn. Me nou pa per kritik. Ler nou estimen ki tel rapor i fo oubyen pa donn lenformasyon obzektif lo nou pei, nou envit son bann oter pou vin isi, evalye sa ki pe pase, koz ek nenport ki dimoun ki zot anvi ... Dan sa konteks, nou pe etidye seryezman en prozedelwa ki pran an kont rekomandasyon ki Raporter Nasyon Zini lo Trafik Imen i'n fer swivan son vizit isi. Se sa lademokrasi an aksyon; se sa latransparans!\nLimaz Sesel i'n benefisye par nou diplomasi pro-aktif lo lasenn enternasyonal. Nou pledwaye pour lakoz bann pti Leta zil, pour defans ek proteksyon lanvironnman e – pli resaman – pour lekonomi ble, i pilye diplomasi Seselwa. Nou langazman ek nou prensip i'n fer nou ganny respe enternasyonal.\nNou pledwaye pour bann pti Leta zil i ankre dan en realite enkoutournab: se nou ki pli vilnerab; se nou ki, an premye, i ganny afekte par sanzman klima. Resaman, bann movetan ki'n frap nou i'n ankor enn fwa soulinny nou vilnerabilite. Erezman, dega pa ti osi grav ki lannen pase akoz nou ti'n deza pran serten mezir mitigasyon e nou ti'n pli prepare. Nou pa kapab lit kont lanatir, me nou devre touzour reste vizilan. Nou devre mye prepar nou pou fer fas a tou bann katasfrof natirel. E sa i enplik en responsabilite partaze. En responsabilite partaze ant gouvernman e sitwayen.\nDan en monn enserten nou lavenir i depann deplizanpli lo diversifikasyon nou lekonomi. E lekonomi ble i prezant nou avek meyer sans pour sa. Nou determinasyon pou diriz developman Sesel ver en lekonomi ble pe aport fri. Nou’n reisi met sa konsep developman lo agenda lemonn e ozordi bann zil dan Losean Endyen, Pasifik e Karaib pe siport tou zefor ki nou pe fer. Resaman dan konferans lekonomi ble ki nou ti konzwentman organize avek Abu Dhabi, ti osi annan bann gran pei ki ti siport sa lapros lekonomi ble. Nou demars pou annan en programme developman soutenab ki baze lo lekonomi ble pou kontinnyen sa lannen, avek en stratezi nasyonal, ki pe ganny develope avek lasistans Commonwealth. Pli tar sa lannen nou pou partisip dan en some enternatsyonal bann pti leta zil, e la mon ekspekte annan bann desizyon for lo sa zize. Mon tya kontan ankouraz tou Seselwa, enkli sa Lasanble, pou annan en refleksyon serye lo size lekonomi ble e fer zot kontribisyon.\nPli boner mon'n mansyonn demokrasi an aksyon e latransparans. Enn bann preokipasyon mazer mon Gouvernman se ranforsman lenstitisyon demokratik e promosyon leta-de-drwa dan nou pei. Kot i annan febles ek defayans, nou pare e nou pa ezite pou rektifye. Se dan sa konteks ki sa lannen nou pou fer serten amannman nou Konstitisyon. Zot pou pran an konsiderasyon serten rekomandasyon ki «Constitutional Review Committee» ti fer apre zot travay. Dan sa menm konteks nou pou amann tre byento Lalwa Elektoral pou ki i mye reflekte realite pei, permet ki eleksyon i deroul dan meyer kondisyon posib e donn tou zouti neseser Komisyon Elektoral, dan en kad legal ranforsi, pour li egzekit son latas dan bann kondisyon optimal. Li osi i pou pran an kont serten rekomandasyon Komisyon Elektoral, ki ti vwar partisipasyon bann diferan parti politik. I annan lezot lalwa ki fodre nou amande. Serten zot arkaik e retard nou progre. Serten lezot i koz fristrasyon. Lalwa «Town and Country Planning i enn. Nou bezwen amann li irzaman, ofir e amezir ki nou amann lezot progresivman.\nMon touzour dir ki nou sikse pa'n vin zis koumsa oubyen par en baton mazik! Zot rezilta en prosesis kalkile e reflesi. Zot rezilta en volonte politik ferm e ardyese. En politik envestisman dan nou pep, dan nou pei... En politik delibere ki pran an kont nou bezwen aktyel e bezwen bann zenerasyon fitir. Se sa en gouvernman responsab! En gouvernman ki determinen!\nLa kot nou'n arive, a sa staz devlopman aktyel, nou pankor antyerman sape. Nou bezwen reste pridan e vizilan. I sifi pour nou regard sa ki pe arive dan serten pei endistriyalize pour nou konpran larealite. Somaz. Povrete. Mank lozman. Enflasyon ... Se marse ek enstitisyon finansyer ki dikte! E nou, nou trop pti pou lager kont sa bann kouran.\nDan en monn an plenn mitasyon, nou bezwen non selman konsolid nou aki me amelyor zot. Nou kapab fer li pourvi ki nou reste en nasyon ini e armonye. Kot napa ranker dan nou pei. Ki nou annan lentere nou pei a-ker. Ki nou tou nou travay ansanmm ver en lobzektif byen defini. Si nou aksepte sanzman pozitiv. Si nou pare pou transform serten mers ek mantalite negatif. Me sirtou si nou determinen e pran sakenn nou responsabilite. Si nou tou nou determinen pou travay pour Nouvo Sesel.\nNou lakonplisman i en sours motivasyon ek lenspirasyon pour nou e pour bokou lezot pei. Me eski sa i vedir ki tou pe al byen dan nou pei? Non! Non, i annan ankor en kantite defayans. I annan menm en lavwa ki pe dir ki i annan en defisit valer moral e spirityel dan nou sosyete. I annan ankor problenm ki nou bezwen regle pour nou anmenn Nouvo Sesel ankor pli lwen. Pli lwen lo semen prosperite. Plis boner pour nou pep.\nAnnou inifye nou zefor. Annou reste determinen. Annou pran nou responsabilite.\nMon ensiste lo sa prensip «responsabilite». Lemoman n'arive pou nou fer en vre legzanmen kritik.\nAnnou konsider bann ka lansentman adolesan. E annou poz nou lekor sa kestyon: Eski i akseptab pour en zanfan met en zanfan o-monn? Oli responsabilite paran sa zanfan? Oli lefe lansennyman ki nou donnen? Eski nou kapab ferm lizye lo la? Bann zenn dan sa sitiasyon pa kapab swa negliz sa zanfan oubyen egzize ki Gouvernman i pran zot responsabilite dan zot plas. Non. Sa i pa akseptap. Se paran ki annan responsabilite pou elve e fer grandir zot zanfan, e non pa Gouvernman.\nAn 2013 nou'n kree plis ki 3200 nouvo lanplwa. Dapre dernnyen statistik 602 dimoun – ikonpri 344 zenn – pe rod lanplwa. Akoz? Travay i annan pour tou sa ki anvi travay. Apre serten i oule koz mirak ler travayer etranze i ganny rekrite pou fer travay ki nou Seselwa nou kapab fer. Nou lekonomi i bezwen grandi, e pou li devlope nou bezwen travayer Seselwa. Mon'n toultan dir – mon pou repete – travay dan sa pei i annan pour tou dimoun ki anvi travay. Annou aret depann lo Gouvernman pour «welfare». E zisteman, lo sa kestyon welfare, nou pe rann li ankor pli difisil pou annan labi, tou an asiran ki Seselwa ki vreman dan lebezwen zanmen pou ganny refize lasistans «welfare». Travay se en responsabilite, en drwa e en devwar. I fer ou ganny respe dan sosyete. I anrisi ou fanmiy, i anrisi lasosyete. I pa akseptab ki en dimoun ki kapab travay i depann lo «welfare».\nAnnou pourswiv sa refleksyon pli lwen. Mon pran de size an partikilye: lasante ek ledikasyon.\nDepi sa dernnyen 37-an, nou abitye ganny swen lasante pour nannryen. Pour lannen 2014 Gouvernman i'n fer en alokasyon bidzeter 707 milyon roupi pour Lasante. Sa i reprezant 12.9% nou bidze nasyonal. Zot ava rekonnet ki sa set en sonm konsiderab, e proportyonelman, par tet dabitan, enn parmi pli eleve omonn. Nou'n rekrit plis personnel medikal, nou'n met nouvo lenfrastriktir anplas, nou'n fer reform dan sistenm ... I vre, i ankor annan serten problenm dan Minister Lasante. Me annou pa get zis sa Minister. Annou get nou-menm. Nou stil lavi. Nou konportmman. Lafason ki nou pran swen avek nou lekor.\nBann ki persiste pou detwri zot lasante – espesyalman atraver labi sibstans danzere – pou bezwen asim konsekans zot aksyon. Nou bezwen sansibiliz nou zanfan, nou zenn, davantaz kont danze ki menas lasante – an komansan dan lekol primer.\nDan ledikasyon osi, nou'n fer en kantite reform e nou'n akonpli bokou – sirtou avek en to alfabetizasyon tre eleve ki ganny rekonnet mondyalman. Me parfwa, rezilta i kapab en pe desevan, menm tre desevan. Nou envesti bokou pou prepar nou zenn pour ledikasyon siperyer e lemonn travay. Me eski zot pe sezi tou sa loportinite ki nou met a zot dispozisyon? Eski akoz ledikasyon i gratwi serten parmi zot i tanpi konnen? Oli zot responsabilite? Oli responsabilite zot paran? Nou bezwen reflesi seryezman lo sa bann kestyon. Malerezman, leksperyans i'n montre nou parfwa ki ler tou ketsoz i gratwi napa lapresiasyon...\nPli boner mon'n mansyonn sanzman. Progre i anmenn prosperite. Me i osi anmenn sanzman e defi. Nou bezwen fer fas avek zot e trouv solisyon sinon nou pou ganny kit deryer.\nA-plizyer repriz, mon'n koz lo en sanzman mazer an term transformasyon Sesel an en sosyete baze lo konesans kot bann kad Seselwa, otman edike e byen forme, i okip bann meyer pos e pli o fonksyon posib. Mon krwar touzour dan sa vizyon. E sa sanzman i pe arive, menm si i pa pe ariv osi rapidman ki mon ti a personelman swete. La ankor, nou bezwen revwar nou sistenm ledikasyon ek formasyon profesyonnel pou konnen si nou pe prepar nou zenn byen. Antretan, mon'n deside donn sa vizyon en nouvo lenpilsyon. Nou pou anmenn en sipor adisyonel nou bann zanfan Seselwa atraver en sibvansyon lo “laptop” ki ozordi i ganny ofer a bann etidyan pos-segonder. Monn demann Minister Finans pou trouv resours neseser pou ki sa progranm i osi kouver tou etidyan S5 apartir Zanvye 2015. Sa pou kout anviron 3.6 milyon roupi e i pou enplik anviron 1,200 etidyan. E zot, etidyan, zot bezwen realize ki zot laptop i en zouti travay, en zouti aprantisaz ek konesans.\nEn lot sanzman se dan nou letik travay. Mon ti ensiste lo la dan mon mesaz Nouvel An. Nou bezwen vin pli profesyonel dan nou lapros. Pe enport nivo ki nou ete, nou annan en rol enportan pou ranpli dan nenport ki lorganizasyon travay. Avek sa rol, i vin responsabilite ki nou bezwen ranpli. Ki nou ekspekte ek en travayer dan en biro kiswa Gouvernman kiswa prive? Nou ekspekte:\nMwa Zwen i'n touzour en mwa avek bokou levennman. E sa lannen i pa en leksepsyon.An Zwen sa lannen, nou pou selebre senkantener legzistans parti ki a-lorizin parti ki form gouvernman ki mon dirize. Nou pou fer li dan lazwa, me an serenite. E dan respe tou apartenans ek kwrayans politik.\nZen sa lannen pou osi temwany en nouvo senbol. En senbol pwisan pour bi efas serten lamertim ki kapab ankor egziste dan nou nasyon e konsolid linite nasyonal. Zot konnen tou lenportans ki mon atase ek linite nasyonal e larmoni antre nou pep. I fer mwan rapel parol sa gran poet Ameriken Longfellow 19-yenm syek: «Tou nou lafors i dan nou linite. Tou nou danze i dan nou diskord. Alors annou dezorme viv anpe. E koman frer viv ansanm.» San linite, san tolerans, san respe parmi nou, tou progre ki nou'n akonpli pou ganny ekraze. Nou pei pou ganny desire par vyolans, laenn ek mepri. Nou annan ase move legzanmp dan plizyer parti lemonn. Dan en monn tirbilan se nou linite ek larmoni ki garanti nou sirvi. Se sa ki garanti nou byennet ek nou boner. Nou tou nou bezwen kontribye pou avans linite nasyonal. Mwan, mon determinen pou fer li e mon konnen ki mon kapab kont lo sipor tou Seselwa de bonn volonte. Annou pa zanmen bliye ki se linite nou pep ki fer nou larises ek nou lafors. Lepase i'n ganny konsinnyen dan listwar. Annou regard lavenir. Lavenir nou zanfan. Lavenir nou pei. Dan nou diversite lopinyon annou travay nou tou pour en sel Sesel. Pour Nouvo Sesel.\nNou Seselwa, nou en pep fyer nou lapartenans, nou kiltir, nou lakonplisman, nou plas dan lemonn ... Nou vizyon i kler. Nou konsyan ki tou sa ki dirab i kapab ganny konstri selman si nou annan en langazman ferm pour travay dir. Selman si nou determinen pour konbat tou sa ki kapab annan en lefe negativ lo nou e anpes nou pep progrese. Selman si nou aksepte e pran nou responsabilite.\nSesel i lo bon semen. Nou bezwen gard nou pei lo sa bon semen. Nou parkour i kontinnyen, avek determinasyon.\nAnkor enn fwa mon demann zot pou zwenn avek mwan pou aksepte responsabilite pour lavenir nou pei. Zwenn avek mwan pou kontinnyen sovgard byennet e boner nou zanfan. Zwenn avek mwan pou nou kontinnyen kree en lekonomi solid ki rekonpans travay dir. Zwenn avek mwan pou konbat bann fleo ki pe afliz nou sosyete. Zwenn avek mwan pou kontinnyen ranforsi nou bann lenstitisyon demokratik. Zwenn avek mwan pou nou kontinnyen, ansanm, kree en meyer Sesel e fer li briye dan lemonn. En nasyon ini e armonye. En Sesel ki fer lafyerte tou son zanfan.\nKi Bondye i kontinnyen beni nou patri.


LDS i zalou Parti Lepep.\nLenkyetid akonpanyen par bokou lafreyer in fer LDS konmans senm pti papye dan semen. Zot in tande PPLUS pe fer fraka e ki Seselwa pe lir sa bann mesaz pozitiv e edikativ. Byensir apre plizyer lesey pour blok PPLUS, zot in fel. Pour krwar ki lopozisyon in oule ferm labous Parti Lepep!\nLa zot dir annou fer sorti nou bann pti papye negativ e kas sa moral. I domaz pour LDS me lepep Seselwa in fatige ek negativ, larogans, kankan e rankin politik. Kontinyen pil lo kanmarad me les Seselwa viv an pe.\nLDS pa koz lo mosyon Onorab Ghislain?\nKwa ki ti sitan ofansiv ler Onorab Ghislain ti repet parol nou granmoun ki letan travayer ti al tir gwano Assumption zot ti bezwen pran davans? Sa in ofans Lider Lopozisyon. I ti sot anler pre pour tous plafon.\nSa semenn Onorab Ghislain i lir son mosyon ki pe ankouraz gouvernman pour revwar son bann polisi avek bi ankouraz Seselwa viv en lavi an bonn sante ki a ede redwir lo kantite ka lanmor akoz maladi kardyo vaskiler. Zis bann Onorab Parti Lepep ki’n koz lo sa mosyon e bann MNA LDS in reste bousbe.\nKwa sa en lagrev kont mosyon sa onorab akoz in ofans father ? Sa boug zis i enpoz son volonte.\nDe lavwa pour LDS.\nNou konpran bon lentansyon SBC pour zwenn ek bann parti politik. Me nou pa konpran akoz ki tou bann parti politik anba LDS ti ganny lenvitasyon me zot ti war nesesite envit Roger Mancienne, lider LDS. Eski SNP ek son bann konfrer pa i form sa mouvman LDS ? Nwa konpran ki Lalyans Seselwa in tir lekor ek LDS, me akfer donn LDS de lavwa ?\nSa ki’n son soz.\nI enteresan pour temwany sa lager ant Lalyans Seselwa e LDS. Nou ti dir an plizyer fwa ki zot in tir loulou dan trou e ozordi loulou pe mord zot. Lekel ki ti al tir SNP dan sa trou kot i ti ete ?\nPa Lalyans Seselwa. Lekel ki ti pe vid larzan dan Lalyans Seselwa pour tir Parti Lepep opouvwar ? Zot ti bliye ki si zot in ariv lo en tronn sete gras a Parti Lepep.\nOli zot dan Parti Lepep ? Ozordi zot pe dous parey dyab dan delo beni. Zot lager antre zot. Ler zot ti pe fer tim pour lager antoure kont Parti Lepep, nou ti get zot. Zot ti oule zet Prezidan Michel ater.\nOzordi sa msye i viv trankil e get zot anpaye. Zot ti pile bomaten ziska aswar. Zot ti vokal. Zot ti annan kouraz. Zot ti atoufer. La sa ki’n soz son soz pou bezwen soz zotmenm.\n12 milyon sa endividi ti donn lopozisyon.\nSa endividi avek lorizin Endyen ti vann enn son biznes e donn en parti politik dan lopozisyon 12 milyon roupi pour zot ganny eleksyon resaman. Ozordi tou sekre pe sorti.